Obama: Stvaran napredak u Avganistanu
Predsednik Obama je o situaciji u Avganistanu, kao i o Siriji i Iranu razgovarao sa britanskim premijerom Dejvidom Kameronom
Predsednik Obama naveo je da su “tragični dogadjaji” proteklih dana u Avganistanu podsetnik da je ta misija i dalje veoma teška, ali je istakao da su SAD i NATO ostvarili “stvarni napredak” u borbi protiv Al-Kaide i Talibana. On je naveo da SAD ostaju pri planu da 2014. prenesu punu odgovornost za bezbednost na avganistanske snage. Britanski premijer Kameron rekao je da koalicione snage u Avganistanu neće izgraditi savršeni Avganistan, ali su ostvarile opipljiv napredak. “ Predsednik Obama je opisao nasilje u Siriji nad civilnim stanovništvom kao “užasno”, i dodao da je prioritet - dostavljanje humanitarne pomoći Siriji. On je istakao da bi predsednik Bašar al-Asad trebalo da se skloni s vlasti, navodeći da pitanje nije da li, već kada će se to desiti”. Obama je dodao da su SAD rešene da spreče Iran da se domogne nuklearnog oružja i upozorio da će se Teheran suočiti sa još težim sankcijama ako nastavi da izbegava medjunarodne obaveze. Na ceremoniji u Beloj kući u čast posete premijera Kamerona, Obama je odnos SAD i Britanije nazvao “jednim od najvećih saveza u istoriji sveta” . Premijer Kameron je britansko-američki odnos opisao kao “skup srodnih duša.” Obama i Kameron su se u Beloj kući našalili na račun svog zajedničkog, a ponekad tako različitog jezika, a Kameron je podsetio i na vreme kada SAD I Britaniju nije odlikovalo tako toplo prijateljstvo kao danas. Dejvid Kameron sinoć je sa Obamom gledao utakmicu plej-ofa NCAA lige, što je bila njegova prva košarakška utakmica u životu, a potom prokomentarisao da je igra bila dinamična, a pravila pomalo zbunjujuća. Britanski premijer večeras će biti počasni gost na formalnoj državnoj večeri u Beloj kući.